***ባሕሪ ኤርትራ ንመን ዘየወናወነ፡***

*ኣብ ኣፍሪቃ ሕጹራት（ዕጹዋት）ባሕሪ ዘይብለን ብርክት ዝበላ ሃገራት ኣለዋ። ኮምኡውን ኣብ ካልኦት ክፍለዓለማት። እተን ዕድለኛታት ዝኾና ብቐጥታ ዝዳበወኤን ሃገራት ኣፍደገ ባሕሪ ዝውንና ኣለዋ። ብምስምማዕ ጉቡኤን ከፊለን ተጠቀምቲ ይኾና። ዋላውን እተን ኣዝየን ካብ ኣፍደገ ባሕሪ ዝረሓቓ ሃገራት ምስታ ትቐርበና ዝብልኣ ኣፍደገ ባሕሪ እትውንን ሃገር ተሰማሚዒን ኣገልግለት ይረኽባ። ወደብ ከይወነንኩ ክነብር ኣይክእልን ኢልካ ናይ እንዳ እማትካ ሙግባጥ ግን ሕጊ ኣይፍቕድን ጥራሕ ዘይኮነ ነቲ ዝተረኽበ ዕድል ምኽሳርውን የስዕብ እዩ።*

*ኣብዚ ሕጂ ግዜ ኣብ ኲናት ዝተሳዕሩ ናይ ደርጊ ተረፍ መረፍ ዝነበሩ ጀነራላትን፡ ብኲናትን ፍርድን ዝተሳዕሩ መራሕቲ ህወሓትን ንወደባት ኤርትራ ንምዝማት ዝዓለመ ጸረ ሰላም ዝኾነ ነፍሕታት ክዝርግሑ ይስምዑ። ዘስደምም እዩ። ሰውራ ኤርትራ ህዝቡ ወዲቡ፡ ኣብጎኑ ኣሰሊፉ መሪር መስዋእትነት ክኸፍል ዘገደዶ ሃገሩ ነጻ ንምውጻእ ምዃኑ ዘይርድኦም ባዶ ኣተሓሳስባ ዘለዎም ጹሩራ ዝጸዓኑ ጀነራላት ደርግን ወያኔን ኢትዮጵያ ብዘይ ባሕሪ ክትነብር ኣይትኽእልን እያ። ወደባት ኤርትራ ይብጽሓና እዩ፡ ምባሎም ኣብ ልዕሊ ህዝቦምን ዞባናን ሰላም ከይርከ ዝግበር ዘሎ ጥፉሽ ፈተነ ምዃኑ ኩሉ ኢትዮጵያዊ ክግንዘቦ ይግባእ። እቶም ትማሊ ሬሳ ሰራዊቶም ምቕጻር ዝሰኣኑ ግፍዔኛታት ሎሚኸ እንታይ ክደግሙ ስለ ዝደለዩ እዮም ዝጠፍኤ ሓዊ ከናኽሱ ዝደልዩ ዘለዉ።*

*ብድሕረይ ሳዕሪ ኣይትብቆል ዝብል ኣተሓሳስባ ስለ ዘለዎም እምበር ኢትዮጵያ ብሓቂ ዕድለኛ ሃገር ኣያ። ካብተን ሽዱሽተ ዝዳወብኣ ሃገራት ሓሙሽተ ወደባት ዘለወን እየን። ህዝባ ብዙሕ ከም ምዃኑ መጠን ሰላም እንተ ኮይኑስ ምስዘን ሓሙሽተ ሃገራት ኣፍደገ ባሕሪ ዘለወን ተሰማሚዓ ጉቡኣ ከፊላ ከም ድላያ ክትገላበጥ ትኽእል እያ። ዝሓለፉ ስርዓታት ጉኑፍ ኣተሓሳስብኦም ኣብ ሓንጎሎም ከም ኣብ እምነበረድ ዝተቐርጸ ፊደላት ተቐሪጹ ዓሰብ ናትናዩ፡ ዓሰብ ከይረኸብና ወዘተ. . . ዝብል ኣብ ስነሞጎት ዘይብሉ ሕልሚ ኣትዮም ከህተፍትፉ ይስምዑ። ካብኡ ሓሊፎ ሕንኽ ከይበሉ ኣብ ዓውደ ኲናት ኣይተሰዓርናን ክብሉውን ንሰምዕ።ጀነራላት ደርጊ ህዝቢ ኤርትራ ኣጽኒትካ ሃገር ምርሳይ ዝገበሩዎ ዘመተ: ውጺኢቱ ኣስከረኖም ኣብ መሬት ኤርትራ ተዛሕዚሑ ከም ዝተርፍ ጌሩዎም። ህወሓት ዓዲ ቀይሕ ቆሪሳ፡ ኣስመራ ተመሲሓ ባጽዕ ክትድረር ዝሓሰበቶ፡ ከም መሸማዕ ብሃልሃልታ ሓዊ ዝተጨበጠ ተሸምሪራ ሬሳታታ ተዛሕዚሑ ጥራሕ ዘይኮነ ግንባር ዛላምበሳ፡ ገዛ ገርህላሰን ጾረና ምስ ዓልተና መስኪሩዎ’ዩ። እቲ እምበቲቶ ቆሪሳ ዓሳ ክትምሳሕ ዝሓሰበቶ፡ ደምን ስጋን መሳኪን ኢትዮጵያውያን ሰትያን በሊዓን ተሪፋ። ወድሰብ ኣብ ጉዕዞ ሂወቱ ብውልቀ ይኹን ብሃገር ደረጃ ስዕረትን ዓወትን ከጎናጽፎ ባህርያዊ እዩ። ሓቀኛ ታሪኽ ዘምትሕልላፍ ግን ንዝመጽእ ወሎዶ ቀሲኑ ንኸነብር ዘይምግባር እዩ። ሰበስልጣን ደርጊ ይኹን ወያነ ሕልሞም ዝበርዓነሉ፡ ሕፍረት ዝተገዝሙሉ፡ ሓሶቶም ዓልለም ዝፈለጠሉ፡ ዘይሃስስ ታሪኽ ከመይ ገሮምዮም ሎሚ ነዚ ንኡስ ወሎዶ ኢትዮጵያዊ ብሓሰትን ስስዔን ዓይኑ ክደፍኑዎ። ኤርትራውያን ታሪኽና ባዕልና ኢና ሰሪሕናዮ። ኣብ ናይ ዓለም ታሪኽ ከኣ ተሰኒዱ ኣሎ።*

*እዚ ኣብ ቀርኒ ኣፍሪቃ ዝዝምቢ ዘሎ ሓባሪ ሰላምን ራሕዋን ኣህዛብ ብጉቡእ ክሰርሕ እንተኾይኑ እዞም ዓይኖም ኣፍጢጦም ማእለማ ቶንኮል ክኣልሙን ክነዝሑን ዝስምዑ ዘለዉ ብተደጋጋሚ ኣብ ኲናትን ፍርድን ዝተሳዕሩ ህዝቢ ኩቦ ክድርብዮሎም ይግባእ። መንግስቲ ኤርትራ ኣብቲ መሪር ናይ ኲናት ግዜ ህዝቢ ኢትዮጵያ ብዓጸቦ ከይመውት ገበርቲ ሰናይ ዓሰብ ክጥቀማሉ ኣብዝሓተታሉ እዋን መርሓባ ኢሉ እዩ ተቐቢሉወንን ኣፍቂዱለንን። መራሕቲ ጃንዳ ግን ካብ ብወደባት ኤርትራ ዝእቱ ህዝቢ ብጥሜት ይለሓስ ኢሎም እዮም ረዲኤት ኣብ ሽጉር ህዝቢ ኢትዮጵያ ከይበጽሕ ዝዓገቱዎ።*

*ጀነራላት ደርጊ ንሓገዝ ኢሎ ብገበርቲ ሰናይ ዝተለገሰ ረዲኤት ኣብ ባጽዕ ስዕረቱ ዘይተርፍ ምዃኑ ምስ ተገንዘበ ብነፈርቲ ሚእትታት ኣሽሃት ቶናት ረዲኤት ብነፈርቲ ጌሩ ኣንዲዱዎ። ስለዚ ባህርያት ደርግን ጃንዳን ሓደ እዩ። ደርጊ ክንድዚ ዘይብሃል ኣረመንያዊ ግፍዒ ዘውረደ እንተኾነ እታ እምቢ ያለ ሰው ጥይት ኣግሩሶው ትብል ጭሩሑኡ ንኹሉ በልማማ ብዘይኣፈላላይ እያ ኔራ። ከምዚ ናይጃንዳ ዓሌታት ፈላልያ ተጽንቶ ዝነበረት ኣይኮነን። ከም ርእይቶይ ኢትዮጵያ ሓይሊ ባሕሪ ክህልዎም ዘይክህልዎም፡ ኣበይን ስለምንታይን ንዕኣኦም ዝምልከት ጉዳይ ኮይኑ ይስምዓኒ። ወደብ ዝብል ነገር ግን ካብ ሃተፍተፍ ሓሊፉ ካልእ ክኸውን ስለ ዘይክእል፡ ልእላውነት ሃገር ምድፋርውን ስለ ዝሕሰብ፡ ኩሉ ኢትዮጵያዊ ብሰልማዊ ጉርብትና ክነብር ዝደሊ ነዚ ብመሪሒነት ዶ/ኣቤይ ዝካየድ ዘሎ መስርሕ ሰላም ምስዓቡን ምትግባሩን ነቲ ዝሓለፈ ሑሱም ታሪኽ ምቕባሩ ማለት እዩ።*

*ነባሪ ዝኽሪ ንሰማእታትና ዓወት ንሓፋሽ ገብረንጉስ መስመር*